L'Espai Baladre acull aquest cap de setmana el Festival Cortoons Gandia Frikidays
26 maig 2025

## L'Espai Baladre acull aquest cap de setmana el Festival Cortoons Gandia Frikidays26 maig 2025Última actualització: 26 maig 2025

![](../gestion/img/5f35b2a818da2a6c2ab3bdc79561852d4e49e2cac6f894abc15fb4c4c598a84f.jpg)  
  

La regidora de Turisme i Cultura, **Balbina Sendra**, i el director de Cortoons Gandia, **Alessandro D’Urso**, han presentat hui la segona edició del Festival Cortoons Gandia Frikidays, que se celebrarà els dies 31 de maig i 1 de juny a l’Espai Baladre de la platja.

  
Balbina Sendra ha destacat el paper fonamental d’Alessandro D’Urso, organitzador del Frikidays i conegut també per la seua trajectòria amb el festival Cortoons, elogiant el seu compromís amb la cultura i el turisme de Gandia. També ha celebrat l’èxit de la primera edició del Frikidays, que va atraure més de 5.000 persones.

'  
La regidora ha remarcat que aquest esdeveniment ja forma part de l’agenda cultural i turística anual de la ciutat, i està inclòs tant en la programació ‘365 com en les accions de Visit Gandia. Segons la regidora, Frikidays representa una proposta cultural innovadora i una eina clau per a dinamitzar el turisme, amb especial èmfasi en la cultura asiàtica i el món friki. “_És una proposta que, en principi, semblava arriscada, però hi ha moltíssima gent que gaudeix d’aquest tipus d’esdeveniments_”, ha afirmat.

També ha subratllat l’esforç organitzatiu que implica l’esdeveniment, amb més de 100 activitats, food trucks i la presència d’influencers. Ha animat la ciutadania a visitar [www.frikidays.es](http://www.frikidays.es) o acostar-se a la caseta del passeig de les Germanies per a adquirir les entrades.

Per la seua part, D’Urso ha agraït als departaments de Cultura i Turisme el suport a iniciatives com el Cortoons o el Frikidays, al qual ha definit com “_un clàssic saló del manga on els amants del món asiàtic i friki podran gaudir de moltes activitats_”.

El director de l’esdeveniment ha destacat que es tracta d’un esdeveniment complet carregat de concursos de k-pop, actuacions cosplay i passarel·les cosplay i idol que van tindre molt d’èxit en la primera edició. A més, enguany la segona edició presentarà moltes novetats: el concurs cosplay de gossos, el concurs cosplay infantil, així com bodes, batejos i divorcis friki.

  
A totes aquestes propostes s’han afegit com a novetats el karate, el voleibol, el breakdance, el campionat de puzles, la gimcana i el vol de cometes acrobàtiques.

  
Urso ha convidat els gandians i els veïns de la comarca a acostar-se a l’Espai Baladre per a gaudir d’una proposta diferent, atrevida i amb un marcat caràcter familiar.

Finalment, Sendra ha volgut agrair el suport del sector turístic i dels patrocinadors d’aquesta edició: “_Cada vegada són més les empreses que aposten pels esdeveniments que s’organitzen a la ciutat, amb la qual cosa aquestes activitats creixen i generen més impacte econòmic en la nostra ciutat_”.